《喜三十二北来》
宋代·晁公溯

吾家全盛时，冠盖霭云屯。
上车入华省，下车趋里门。
宗族百余人，圭璋叠璵璠。
胡尘暗河洛，分散各南奔。
豫章老风霜，宁有枝叶繁。
识者犹爱重，和为千岁根。
闻汝居沈黎，乡党颇见尊。
尚蒙五世泽，勿鄙三家村。
当令化箕子，所在诵文元。
念汝今远来，白首共盘飧。
会合良亦难，乱离忍复言。
少留无遽归，同姓可不敦。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。